Κανονισμός (ΕΚ) αριθ. 1655/2001 της Επιτροπής

της 14ης Αυγούστου 2001

για την τροποποίηση του κανονισμού (ΕΚ) αριθ. 1622/2000 για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1493/1999 του Συμβουλίου, για την κοινή οργάνωση της αμπελοοινικής αγοράς και για την καθιέρωση κοινοτικού κώδικα των οινολογικών πρακτικών και επεξεργασιών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 2826/2000(2), και ιδίως το άρθρο 46,

Εκτιμώντας τα ακόλουθα:

(1) Στο τμήμα Α σημείο 3, του παραρτήματος V του κανονισμού (ΕΚ) αριθ. 1493/1999 προβλέπεται η δυνατότητα παρεκκλίσεως από τη συνολική μέγιστη περιεκτικότητα σε θειώδη ανυδρίτη, εφόσον αυτό καθίσταται αναγκαίο λόγω κλιματικών συνθηκών.

(2) Ο κανονισμός (ΕΚ) αριθ. 1622/2000 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1609/2001(4), καθορίζει ορισμένες λεπτομέρειες εφαρμογής του κανονισμού (ΕΚ) αριθ. 1493/1999 όσον αφορά, μεταξύ άλλων, τις μέγιστες συνολικές περιεκτικότητες σε θειώδη ανυδρίτη.

(3) Με επιστολή της 21ης Μαΐου 2001, η γερμανική κυβέρνηση ζήτησε να έχει τη δυνατότητα να επιτρέπει, για τους οίνους της συγκομιδής 2000 που έχουν παραχθεί στο γερμανικό έδαφος, αύξηση των συνολικών μέγιστων περιεκτικοτήτων σε θειώδη ανυδρίτη οι οποίες είναι κατώτερες από 300 χιλιοστογραμμάρια ανά λίτρο μέχρι μεγίστου ορίου 40 χιλιοστογραμμαρίων ανά λίτρο, λόγω εξαιρετικά δυσμενών κλιματικών συνθηκών. Είναι σκόπιμο να δοθεί συνέχεια στο αίτημα αυτό.

(4) Προκειμένου να αποτραπεί η υποβάθμιση της συγκομιδής του έτους 2000 και να είναι δυνατή η χρησιμοποίηση της για τους οίνους παραγόμενους στη Γερμανία, το προσωρινό αυτό μέτρο αποτελεί τη μοναδική διαθέσιμη λύση.

(5) Συνεπώς, είναι σκόπιμη η τροποποίηση του κανονισμού (ΕΚ) αριθ. 1622/2000 όσον αφορά την παρέκκλιση σχετικά με τη συνολική μέγιστη περιεκτικότητα σε θειώδη ανυδρίτη για τους οίνους της εσοδείας έτους 2000 τους παραγόμενους στο γερμανικό έδαφος.

(6) Η επιτροπή διαχείρισης οίνων δεν διατύπωσε γνώμη στην προθεσμία που όρισε ο πρόεδρος της,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1622/2000 τροποποιείται ως εξής:

1. Στο άρθρο 19 προστίθεται η ακόλουθη παράγραφος 4: "4. Στο παράρτημα ΧΙΙα του παρόντος κανονισμού περιλαμβάνεται ο κατάλογος των περιπτώσεων κατά τις οποίες τα κράτη μέλη μπορούν να επιτρέπουν, λόγω κλιματικών συνθηκών, για ορισμένους οίνους που έχουν παραχθεί σε ορισμένες αμπελουργικές ζώνες επί του εδάφους τους, να αυξηθούν κατά μέγιστο όριο 40 χιλιοστογραμμαρίων ανά λίτρο οι συνολικές μέγιστες περιεκτικότητες σε θειώδη ανυδρίτη οι οποίες είναι κατώτερες από 300 χιλιοστόγραμμα ανά λίτρο που αναφέρονται στο τμήμα Α του παραρτήματος V του κανονισμού (ΕΚ) αριθ. 1493/1999."

2. Παρεμβάλλεται το παράρτημα ΧΙΙα, το κείμενο του οποίου περιέχεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 14 Αυγούστου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 179 της 14.7.1999, σ. 1.

(2) ΕΕ L 328 της 23.12.2000, σ. 2.

(3) ΕΕ L 194 της 31.7.2000, σ. 1.

(4) ΕΕ L 212 της 7.8.2001, σ. 9.

ΠΑΡΑΡΤΗΜΑ

"ΠΑΡΑΡΤΗΜΑ ΧΙΙα

Αύξηση της συνολικής μέγιστης περιεκτικότητας σε θειώδη ανυδρίτη, όταν αυτό απαιτείται από τις κλιματικές συνθήκες

(Άρθρο 19 του παρόντος κανονισμού)

>ΘΕΣΗ ΠΙΝΑΚΑ>"